Inkwiet minħabba d-difna fl-1762 tal-Kappillan Azzopardi fuq il-Presbiterju tal-Parroċċa Fil-5 ta' April 1762, miet wara iżjed minn 20 sena ta' tmexxija l-Kappillan Dun Ġużepp Mark Azzopardi. Kien l-ewwel Kappillan li ġie mogħti s-setgħa li jilbes ir-rukkett u l- muzzetta. Billi rawh bħala Kappillan li għolla ġieh il-Parroċċa, lilu difnuh f'qabar speċjali taħt il-presbiterju tal-knisja parrokkjali. Fit-30 ta' Mejju 1762, beda l-parrokat ta' Dun Felic Borg. Fi żmienu inħass li Azzopardi ma naqasx milli jkollu għedewwa li tmeżmżu minn dik id-difna ta' Azzopardi f'post ta' l-aqwa ġieħ. Imma għaddew qrib sentejn sakemm inqala' l-inkwiet. X'uħud, fl-ewwel xhur tal-1764, wasslu protesta lill-Isqof Bartolomeo Rull. Dehrilhom li ma kienx xieraq li l-Kappillan Azzopardi jibqa' midfun fuq il-presbiterju. Ipproponew li jitqiegħed f'qabar fil-kor tal-knisja. Huma fakkru lill-Isqof li, fuq il-presbiterju, ma kellux isir dfin. Fil-fatt, kien ħareġ ordni kontra dfin bħal dak fl-aħħar sinodu djoċesan. Dawn li pprotestaw kellhom l-appoġġ tal-Kongregazzjoni tal-Konċilju. L-Isqof Rull, f'dak iż-żmien, ma kienx qed imexxi d-djoċesi. Kien mixħut f'sodda, b'ġismu kollu kemm hu paralizzat. Id-djoċesi kienet f'idejn Dun Ġużepp Vella: il-kappillan ta' Ħal Qormi. Wara rakkomandazzjoni mill- Inkiżitur Angelo Maria Durini, dan kien ġie magħżul direttament minn Ruma bħala Vigarju Ġenerali tad-djoċesi. Fil-fatt, Rull ma ridux. L-Isqof ried jibqa' jżomm lill-Kan. Azzopardi bħala Vigarju għax dan, għalkemm bla ħila, kien jassisti lill-Isqof fil-bżonnijiet materjali li ġiebet magħha l-marda kiefra li kellu fuqu. Imma l-awtoritajiet Rumani imponew lil Vella. Inżidu li ċ-ċerimonjier djoċesan ukoll kien tal-fehma li dak il-qabar ma jibqax fuq il- presbiterju. Imma l-Kurja ta' l-Isqof ma riedet toħroġ l-ebda digriet. Il-katavru jitneħħa bla awtorizzazzjoni Ċertu Dun Alwiġ Gauci kien il-werriet tal-Kappillan Azzopardi u kien gawda l-fiduċja sħiħa tal-Kappillan. Imma ma jidhirx li kien jistmah wisq. Dan ukoll kien tal-fehma li l-katavru tal- kappillan jitneħħa minn fejn kien. Qabar fil-kor kien għad ma hemmx. Il-prokuraturi tal-knisja parrokkjali ta' Ħaż-Żebbuġ, Dun Saver Savd u l-kjerku Nikol Debonis, f'Settembru 1764, qalgħu dak il-katavru minn fejn kien. Għalkemm għall-ewwel ma dehrux, kien hemm oħrajn li għenuhom. Imma ma kien hemm l-awtorizzazzjoni ta' ħadd. Il- qabar ta' fuq il-presbiterju ġie mbarrat biex ma jindifen ħadd iżjed. Il-qabar tal-kor tlesta malajr, u l-fdal tal-kappillan tpoġġa fih. Il-Kurja ta' l-Isqof ħaditha bl-aħrax kontra dawk il-prokuraturi. L-iżjed li kkundannawhom kien għaliex ma kienu wrew l-ebda rispett lejn il-katavru tal-kappillan. Il-mod kif inqala' u l- kelmiet li nstemgħu jgħidu kienu inġurjużi għall-isem tal-Kappillan Azzopardi. Arrestati jew Kenn fi Knisja Bdew proċeduri kontra l-persuni akkużati. Ħarġu fil-beraħ l-ismijiet ta' oħrajn ukoll. L- ewwel ma ġew mitfugħin il-ħabs kienu l-qassis Dun Salv Fenech u s-sekular Anton Gatt. Imma Fenech u Gatt, wara xahrejn magħluqin fil-ħabs ta' l-Isqof, ġew meħlusin għax instab li kienu innoċenti. Il-Kurja ta' l-Isqof riedet tarresta liż-żewġ prokuraturi Dun Saver Savd u l- kjerku Nikol Debonis. Imma dawn stkennew fi knisja, u għalhekk kienu qed igawdu l- immunità ekklesjastika. Waqt li kienu qed jistkennu, huma appellaw għand l-Arċisqof Metropolitan ta' Palermu. Sadanittant, il-każ twassal Ruma. Il-Kardinal Torriggiani, li kien is-Segretarju Pontifiċju, fil-15 ta' Jannar 1765, kiteb lill-Inkiżitur ta' Malta Mons. Angelo Maria Durini biex dan jibgħatlu d-dettalji kollha tal-każ. It-tnejn imsemmija, Savd u Debonis, fl-4 ta' Frar, ingħataw il-permess li joħorġu mill- knisja. Imma ġew obbligati jidhru quddiem it-tribunal tal-Kurja ta' Palermu, kemm-il darba isejħulhom. Jekk ma jidhrux, kien ikollhom iħallsu 100 uqija. L-uqija kienet munita tad-deheb li kienet iġġib sitt dukati. Id-dukat kien iġib xi 18-il biċċa tal-fidda. Pinto jiddefendi d-drittijiet tiegħu Fil-każ imsemi, wieħed beda jikxef lil ieħor. Il-persuni imsemmija kienu mbuttati minn oħrajn f'dak li għamlu. Kellhom il-kooperazzjoni ta' Fra Salvatore Cachia, kappillan- konventwali ta' l-Ordni ta' San Ġwann ta' l-ubbidjenza maġistrali. Aktarx li kien imdaħħal fin-nofs anki Fra Michele Pisano, kappillan-konventwali ieħor li kien qiegħed Ruma. Il-Gran Mastru Pinto, fi xjuħitu, meta diġà kien ilu 24 sena jmexxi 'l Ordni, baqa' determinat li ma jidħlulux fil-ġurisdizzjoni tiegħu. Għalhekk, hu ried li ħadd ħlief il-Kunsill ta' l-Ordni ma jiġġudika lil dawk il-kappillani-konventwali. Imma l-Gran Mastru ma riedx jiftaħ proċess. Hu ried josserva x'kien se jagħmel l-Isqof dwar il-kjerċi u lajċi Maltin. Il-fehma ta' l-Inkiżitur Durini Fis-27 ta' Marzu 1765, l-Inkiżitur Durini ddeskriva l-każ kollu lill-Kardinal Torriggiani biex, f'Ruma, ikun hemm stampa ċara ta' kollox. Meta kiteb, il-proċess min-naħa ta' l-Isqof kien għadu ma bediex. Fi proċess, kienu jiġu nnominati xi kummissarji. Imma dawn kienu għadhom ma nħatrux. Ġie ċċarat li l-Isqof qatt ma sata' jieħu passi kontra membri ta' l-Ordni, lanqas fi ħtijiet gravi li jkunu saru fi knisja li tkun tiddependi minnu. L-Inkiżitur Durini ta raġun lil Pinto. Hu stqarr li ma kienx jaf lanqas b'każ wieħed ta' xi membru ta' l-Ordni li ġie pproċessat mill-Kurja ta' l-Isqof. Kien hemm eċċezzjoni waħda biss. Din kienet meta tintuża vjolenza fiżika kontra xi kjerku. F'każ bħal dan, il-ħatjin kienu jaqgħu fiċ-ċensuri stabbiliti mil-liġi kanonika. F'każ ta' din l-għamla, l-Isqof ma kienx jikkundanna, imma jiddikjara biss li jkunu waqgħu weħidhom (ipso facto) fil-kundanna. Il-każ baqa' sejjer fit-tul. Il-Kappillan Azzopardi reġa' tqiegħed u nqala' aktar minn darba minn dak il-qabar ta' ġieħ. Imbagħad, fl-1667, inqala' darba għal dejjem, u l-qabar ġie mbarrat biex ma jsirx dfin fih. Dan it-tagħrif ineditu nġabar prinċipalment minn ittra twila li l-Inkiżitur Mons. Angelo Maria Durini kiteb lill-Kardinal Torriggiani, fis-27 ta' Marzu 1765. Ara Arkivju ta' l-Inkiżizzjoni, Korrispondenza, 100, ff.